The Office -hittisarja rantautuu Suomeen. Komediasarjan pääroolissa nähdään Sami Hedberg.

The Office eli Konttori saapuu Suomeen. Maailmalla hyvin suositusta hittisarjasta kuvataan Suomi-versio, ja sarjan pääroolissa eli paperiyrityksen johtajana nähdään koomikko Sami Hedberg.

Yllä olevalla videolla Sami Hedberg paljastaa, mitä yhteistä on Suomen ja Britannian The Officen jaksoilla.

Hedberg oli myös Ilta-Sanomien lukijoiden suosikkiehdokas sarjan päätähdeksi. Hedberg sai äänestyksessä yli 30 prosenttia kaikista annetuista äänistä.

– Tässä projektissa mukana oleminen on urani osalta yksi suurimmista kohokohdista. Komediasarjassa esiintyminen on ollut haaveeni lapsesta asti, mutta juuri the Office- sarjan päärooli on minulle suunnaton kunnia ja ilo, Hedberg iloitsee tiedotteessa.

Ohjelman kuvaukset alkavat 22. elokuuta, ja se nähdään Elisa Viihteellä maaliskuussa 2017 ja Nelosella syksyllä 2017.

Koomikko Sami Hedberg näyttelee Suomen Konttori-sarjassa.­

Hedbergillä on meneillään kiireinen vuosi. Hän kuvasi alkukesästä Luokkakokous 2 – Polttarit -elokuvaa, ja syksyllä hänet nähdään myös Talent Suomen tuomaristossa.

Brittiversiossa johtajaa eli David Brentiä näyttelee itseoikeutetusti Ricky Gervais.

Ricky Gervais näyttelee The Officessa David Brentia.­

The Office on kuvitteellinen dokumenttiohjelma paperitarvikkeita myyvästä Wernham-Hogg -paperiyrityksestä ja sen työntekijöistä. The Officea tehtiin Britanniassa vuosina 2001–2003, ja se on palkittu muun muassa Emmy- ja Golden Globe -palkinnoilla.

Sarjasta on tehty omat versionsa myös Ranskassa, Ruotsissa, Saksassa, Kanadassa sekä Yhdysvalloissa. Jenkkiversion tähtenä, paperitarvikekonttorin pomona Michael Scottina nähdään Steve Carell.

Sarjan tuovat Suomeen yhteistyönä Nelonen, Elisa Viihde ja BBC. BBC Worldwiden kansainvälisten formaattien myyntipäällikkö Suzanne Kendrick on yhteistyöstä innoissaan.

– Siitä on jo 15 vuotta, kun The Officen ensimmäinen jakso lähetettiin Briteissä. On mahtavaa nähdä tämä uskomattoman muuntautumiskykyinen formaatti juhlimassa 15 vuoden merkkipaaluaan nyt suomalaisena versiona.